[{"text_idx": "#000003", "text": "Denove ni tre frue eltendig\u0302is, pakis c\u0302ion, matenmang\u0302is bele kun niaj gastigantoj, kaj ekbiciklis jam je la sepa horo. Ni ja volis atingi g\u0302is Orle\u0301ans en la sama vespero, kie niaj gastigantoj proponis ke ni partoprenu kun ili en festo de alternativaj organizoj. Pro la perdita duona tago, restis ankorau\u0306 151 km g\u0302is tiu celo. Se la dorsvento dau\u0306ros, kaj ni pau\u0306zos kun disciplino, ni eble sukcesos."}, {"text_idx": "#000004", "text": "Jeremy akompanis nin en la unua horo, en kiu ni jam sukcesis 21 km g\u0302is la urbo Montereau-Fault-Yonne. Tie ni havis duan matenmang\u0302on c\u0302e la kunfluejo de la riveroj Yonne kaj Seine."}, {"text_idx": "#000005", "text": "En la tre pitoreska urbeto Moret-Sur-Loing ni haltis nur momenton por foti, tiam ni dau\u0306rigis lau\u0306 la kanalo inter la riveroj Seine kaj Loire. La vojoj tie estas parte sen asfalto, kio sufic\u0302e bremsis nian progreson. Krome farig\u0302is pli kaj pli varme, kaj kiam ni atingis la urbon Nemours, necesis siesti. Apud la kastelo ni trovis belan lavejon kie ni povis malvarmigi niajn botelojn kaj fruktojn en la akvo, mang\u0302i kaj dormeti."}, {"text_idx": "#000006", "text": "Ankorau\u0306 estis varmege kiam ni dau\u0306rigis, c\u0302ar ni ne havis tempon. La kanalon ni sekvis plu g\u0302is la urbo Cha\u0302teau-Landon. En tre kruta strato, Melanie rekonis certan domon:"}, {"text_idx": "#000007", "text": "Antau\u0306 unu jaro s\u0302i kun la fratino Alina jam veturis parte la saman itineron. Dum ilia vojag\u0302o ili ofte ne sukcesis la tagan averag\u0302on pro la varmego. Pro tio en iu tago ili vespere, kiam jam estis tempo starigi la tendon, ankorau\u0306 estis en Cha\u0302teau-Landon anstatau\u0306 ie en la kamparo, kie eblus meti la tendon. Tute elc\u0302erpitaj ili decidis provi trovi lokon en la parko, sed dau\u0306re estis homoj tie kiuj, post demandado, diris ke ankau\u0306 tre malfrue vespere ankorau\u0306 estos homoj en la parko. Do ili reiris al strato, kie c\u0302e domoj kun grandaj g\u0302ardenoj ili rigardis c\u0302u estas iu por demandi, c\u0302u ili rajtus tendumi en la g\u0302ardeno. Unu homon ili sukcesis demandi, sed tiu neis kaj do ili devis pluveturi. Antau\u0306 tio Alina volis iri al necesejo en la parko, sed ne estis. Do s\u0302i trovis lokon inter arbustoj dum Melanie atendis c\u0302e enveturejo de korto."}, {"text_idx": "#000008", "text": "Dum s\u0302i atendis tie venis au\u0306to kaj enveturis. La s\u0302oforo mansvingis, kaj kiam Alina revenis, ili decidis demandi ankorau\u0306 lastan fojon c\u0302u ili rajtus starigi la tendon en la g\u0302ardeno de tiuj homoj. Kaj ili diris JES! Kontentaj Alina kaj Melanie komencis malpaki la bluan tandemon kaj elekti lokon por la tendo. Sed antau\u0306 ol ili povis komenci starigi g\u0302in la tre ege bonkora virino invitis ilin al la domo kaj montris al ili c\u0302ambron kun litoj. Ec\u0302 propran banc\u0302ambron kun dus\u0302ejo kaj elrigardo al la parko ili havis! Tre g\u0302entile la paro zorgis pri la elc\u0302erpitaj biciklistinoj. Ili kuiris vespermang\u0302on, multe babilis kaj ridis kun ili. Evidentig\u0302is ke ankaux la paro j\u0302us revenis de ferioj. C\u0302e ili Melanie lernis kio estas tizano. Post matenmang\u0302o Melanie kaj Alina skribis en la gastolibron. Tre bonkoraj kiel ili estas, la viro ankorau\u0306 akompanis la knabinojn al la rando de la vilag\u0302o kaj sendis ilin kun nova forto al Greziljono."}, {"text_idx": "#000009", "text": "Ni sonorigis por nur saluti mallonge, sed neniu malfermis dum kelkaj minutoj. Kiam ni jam pretis pluveturi, tamen malfermig\u0302is la pordo, kaj Johanne kaj Daniel kun tiu sama bonkoreco invitis nin en sian domon, kaj regalis nin per teo kaj malvarmaj trinkaj\u0302oj. Ni volonte akceptis, c\u0302ar pluveturi en la varmego s\u0302ajnis neeble."}, {"text_idx": "#000010", "text": "Renkonti en du sinsekvaj tagoj tiajn bonajn homojn plenigis niajn korojn per granda g\u0302ojo.\nLa proponon pasigi la nokton tie ni tamen malakceptis. Ni korespondis kun nia gastiganto Pierre, ke al la festo ni certe ne sukcesos alveni, sed ke ni tamen provos atingi ilin ankorau\u0306 samtage. Nur ke tio povus dau\u0306ri g\u0302is noktomezo. Kaj kiel planon B ni pripensis ie survoje ankorau\u0306foje tendumi kaj dau\u0306rigi frumatene, c\u0302ar la grava renkontig\u0302o kun la loka klubo estis anoncita por la 10-a horo. Nia interkonsento estis, ke ni plubiciklu lau\u0306 la plano A \u2013 atingi g\u0302is Orle\u0301ans \u2013 dum c\u0302iuj volas tion; sed ke sufic\u0302u unu el ni, kiu ne plu emas, kaj ni s\u0302altu al plano B."}, {"text_idx": "#000011", "text": "Vespere Daniel denove akompanis nin g\u0302is la urborando kaj faris adiau\u0306an foton, kaj tiam ni dau\u0306rigis kun novaj fortoj okcidenten. Longe la plano A s\u0302ajnis plenumebla. Kiam la suno jam staris malalte, aperis tamen c\u0302e c\u0302iuj ni laceco post la longa tago, kaj ni baldau\u0306 elektis lokon por tendumi kaj rampis en niajn dormsakojn sen vespermang\u0302o."}]